எசுப்பானிய மன்னர் இரண்டாம் பிலிப்பின் நினைவாக "பிலிப்பீன்சு" என்ற பெயர் இத்தீவுக் கூட்டத்திற்குச் சூட்டப்பட்டது. எசுப்பானிய நாடுகாண்பயணியான "ருய் லோபேஸ் டி வில்லாபோஸ்" தனது 1542 ஆம் ஆண்டு பயணத்தின் போது அன்றைய எசுப்பானிய முடிக்குரிய இளவரசரின் நினைவாக லெய்ட்டித் தீவு, சாமார்த் தீவு ஆகிய தீவுகளுக்குப் "பிலிப்பினாசு" என்ற பெயரைச் சூட்டினார். இறுதியாக "லாஸ் ஐலாஸ் பிலிப்பினாஸ்" என்ற பெயர் இத்தீவுக்கூட்டம் முழுவதுக்கும் பொதுவானதாகப் பயன்படுத்தப்பட்டது. இப்பெயர் பொதுவானதாக மலர்வதற்கு முன்னர், "ஐலாஸ் டெல் பொனியென்டே" (மேற்குத் தீவுகள்) என்றும் "சான் லாசரோ" தீவுகளை பேர்டினண்ட் மகலன் என்றும் எசுப்பானியர்கள் வழங்கி வந்தனர்.

பிலிப்பீன்சின் அதிகாரபூர்வப் பெயர் பலமுறை மாற்றத்திற்குள்ளானது. பிலிப்பீனியப் புரட்சியின் போது மலொலோஸ் காங்கிரஸ் "ரிப்புப்ளிக்கா பிலிப்பினா" அல்லது பிலிப்பீன் குடியரசை நிறுவுவதாகப் பிரகடனப்படுத்தியது. எசுப்பானிய-அமெரிக்கப் போர் (1898) மற்றும் பிலிப்பீன்-அமெரிக்கப் போர்க் (1899–1902) காலத்திலிருந்து பொதுநலவாயக் காலம் (1935–46) வரை அமெரிக்கக் காலனித்துவ அதிகாரிகள் எசுப்பானியப் பெயரின் மொழிபெயர்ப்பான "பிலிப்பீன் தீவுகள்" என இந்நாட்டைக் குறிப்பிட்டனர். 1898 பாரிசு உடன்படிக்கை ஏற்பட்டதிலிருந்து "பிலிப்பீன்சு" என்ற பெயர் தோன்றி நாட்டின் பொதுவான பெயராகவும் மாறியது. இரண்டாம் உலகப் போர் முடிந்ததும் "பிலிப்பீன்சு குடியரசு" என்பது அலுவல்முறைப் பெயராக வழங்கப்பட்டு வருகின்றது.

மொழிகள்
விளையாட்டு
தற்கால வரலாறு
பெயர் வரலாறு